
Бокс
МедалиплI
Совет Союзым и ЛIыхъужь кхъухьлъатэзехуэ Нагулян Мартирос и фэеплъу боксымкIэ ХХVIII дунейпсо зэхьэзэхуэ Адлер щекIуэкIащ. Абы кърихьэлIащ Урысейм и щIыналъэхэм, Украинэм, Белоруссием, Абхъазым, Литвам, Армением, Къэзахъстаным, Таджикистаным, Узбекистаным я спортсмен 300. Зэпеуэм КъБР-м и спортсмениплI хэтати, ехъулIэныгъэхэр зыIэрагъэхьащ.
Соблыр Азэмэтрэ Мельянов Борисрэ я гъэсэнхэу Зайнутдинов Зайнутдин, Аджырэ Маирбэч, Абазэхэ Аланрэ Тамерланрэ текIуэныгъэм ерыщу щIэбэнащ. Зайнутдиновым зэхьэзэхуэм бжьыпэр щиубыдащ, адрейхэм дыжьын медалхэр къахьащ.
Гъэунэ Светланэ,
КъБР-м Спортымрэ туризмэмкIэ и министерствэм и пресс-IуэхущIапIэ.
Футбол цIыкIу
Гъэмахуэ зэхьэзэхуэхэр
Физкультурэмрэ спортымрэ пыщIа къэрал IэнатIэхэр Урысейм къызэрыщызэрагъэпэщрэ илъэс 90 зэрырикъум теухуа Iуэхугъуэхэм япкъ иткIэ, бадзэуэгъуэм и 17-м щыщIэдзауэ шыщхьэIум и 21 пщIондэ Прохладнэ муниципальнэ куейм футбол цIыкIумкIэ пашэныгъэ къыщыхьыным хуэунэтIауэ хьэблэ командэхэм я «Гъэмахуэ футбол-2013» зэхьэзэхуэ щекIуэкIынущ.
Район администрацэм физкультурэмрэ спортымкIэ и къудамэм и унафэщI Куценкэ Анатолий щыгъуазэ дызэрищIамкIэ, зэхьэзэхуэхэр ирагъэкIуэкI спортым, гъэмахуэ зыгъэпсэхугъуэр жыджэру къызэгъэпэщыным сабийхэмрэ ныбжьыщIэхэмрэ нэхъыбэу къыхэшэн мурадкIэ. Абы хьэблэ командэ 19, «Колос» сабий-ныбжьыщIэ спорт школым и гъэсэнхэм я командэу 5 хэтынущ.
«Гъэмахуэ футбол-2013» зэпеуэр Екатериноградскэ, Приближнэ, Заречнэ, Ново-Полтавскэ, Благовещенкэ, Алътуд къуажэхэм я футбол цIыкIу джэгупIэхэм къыщызэIуахащ.
Глашковэ Еленэ,
Прохладнэ муниципальнэ куейм и щIыпIэ администрацэм и пресс-IуэхущIапIэ.
